《松月为瑞昌府镇国将军题》
明代·苏葵

秋夜沈沈玉宇空，苍髯疏拂桂花风。千年琥珀氤氲里，七宝楼台缥缈中。

栖日枝头擎顾兔，影娥池面漾虬龙。分明一段诗家景，并入王孙院落东。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。